***Notă informativă***

*la proiectul Hotărîrii Guvernului Republicii Moldova*

*privind aprobarea proiectului Legii cu privire la energetică şi*

*a proiectului Hotărîrii Guvernului Republicii Moldova*

*privind aprobarea proiectului Legii pentru modificarea şi completarea unor acte legislative*

În calitate de lege cadru în domeniul energeticii, Legea cu privire la energetică, nr. 1525 din 19 februarie 1998 instituie principiile de bază pentru reglementarea sectoarelor energiei electrice, gazelor naturale, energiei termice şi produselor petroliere. Principiile şi mecanismele specifice pentru sectoarele respective sunt stabilite în legile speciale, după cum urmează: în Legea cu privire la gazele naturale, nr. 123 din 23 decembrie 2009, în Legea cu privire la energia electrică, nr. 124 din 23 decembrie 2009, în Legea energiei regenerabile, nr. 160 din 12 iulie 2007, în Legea cu privire la energia termică şi promovarea cogenerării, nr. 92 din 29 mai 2014 şi în Legea privind piaţa produselor petroliere, nr. 461 din 30 iulie 2001.

Cu toate acestea, deşi în legislaţia specială au fost operate amendamente şi chiar promovate legi speciale noi, pentru a se asigura cadrul normativ care să corespundă realităţilor din sectoarele energeticii, Legea nr. 1525 din 19 februarie 1998 nu a fost modificată. Astfel, o serie de prevederi din Legea cu privire la energetică nu corespund normelor din legile speciale.

Mai mult, o serie de prevederi care reglementează activitatea Agenţiei Naţionale pentru Reglementare în Energetică, inclusiv normele ce vizează administrarea, organizarea şi transparenţa activităţii ANRE, examinarea reclamaţiilor expediate de consumatori şi examinarea neînţelegerilor dintre titularii de licenţe sunt dublate în legile speciale, fiind comune pentru toate sectoarele energeticii. Aşadar, pentru a se evita replicarea prevederilor similare în mai multe legi, este oportună introducerea acestora în legea cadru - Legea cu privire la energetică.

Totodată, pentru a se asigura o transparenţă mai mare în activitatea ANRE, este necesar de descris mai detaliat la nivel de lege procedura de supunere consultărilor publice a proiectelor de acte normative, precum şi a celorlalte acte aprobate de Consiliul de administraţie al ANRE, care pot avea impact asupra pieţelor relevante şi asupra îndeplinirii obligaţiilor de serviciu public, inclusiv în legătură cu examinarea cererilor privind aprobarea de tarife sau de preţuri reglementate.

Pentru transpunerea pachetului energetic III, au fost elaborate Proiectele de legi cu privire la energia electrică şi cu privire la gazele naturale, în redacţie nouă, care au fost expediate în Parlament după aprobarea Hotărîrilor de Guvern corespunzătoare din 7 şi, respectiv, din 30 octombrie 2015. În spiritul Directivei nr. 2009/72/CE a Parlamentului European şi a Consiliului din 13 iulie 2009 privind normele comune pentru piața internă a energiei electrice şi de abrogare a Directivei nr. 2003/54/CE şi a Directivei nr. 2009/73/CE a Parlamentului European şi a Consiliului din 13 iulie 2009 privind normele comune pentru piaţa internă în sectorul gazelor naturale şi de abrogare a Directivei nr. 2003/55/CE, în Proiectele legilor menţionate sunt extinse competenţele ANRE, inclusiv prin acordarea acesteia a funcţiei de a aplica sancţiuni financiare pentru încălcarea obligaţiilor stabilite în sarcina întreprinderilor energetice. Cadrul legal în vigoare, însă, nu stabileşte procedura de aplicare de către ANRE a sancţiunilor financiare.

În acest context, pentru a se respecta dreptul la apărare al întreprinderilor energetice precum şi pentru a se evita eventualele abuzuri din partea ANRE, este necesar de stabilit în Legea cu privire la energetică procedura de aplicare a sancţiunilor financiare respective. De remarcat că, sancţiunile financiare prevăzute de Directivele europene din 2009 nu pot fi asimilate celor contravenţionale.

Un alt principiu de bază promovat în Directivele menţionate este asigurarea independenţei ANRE, inclusiv a independenței membrilor Consiliului de administraţie. Astfel, este important de stipulat la nivel de lege că Directorii Consiliului de administraţie al Agenției beneficiază de drepturi egale, se supun numai legii şi sunt independenţi în luarea deciziilor lor. Totodată, la propunerea Secretariatului Comunității Energetice, în Legea cu privire la energetică este necesar de modificat procedura de numire a Directorilor Consiliului de administrație și anume în bază de concurs organizat de Parlament pe principii și criterii profesionale, clare și transparente.

Descrierea detailată a celorlalte modificări ce urmează a fi operate în Legea cu privire la energetică, precum şi necesitatea efectuării acestora se regăsesc în Analiza preliminară a impactului de reglementare care se anexează la prezenta Notă informativă.

Totodată, potrivit Proiectului legii cu privire la energetică, în redacţie nouă, se propune divizarea consumatorilor de energie termică pe două categorii: consumatori casnici şi consumatori noncasnici. Aceasta va permite aplicarea, fără echivoc, în sectorul energiei termice a principiului potrivit căruia doar consumatorii noncasnici urmează să suporte cheltuielile ce ţin de procurarea, instalarea, sigilarea, verificarea metrologică, înlocuirea, repararea şi întreţinerea echipamentelor de măsurare. În timp ce în cealaltă situaţie cheltuielile respective urmează să fie suportate de distribuitorul energiei termice.

Pe cale de consecinţă, pentru a se exclude echivocul în interpretare şi eventualul conflict dintre Legea cu privire la energia termică şi promovarea cogenerării, nr. 92 din 29.05.2014 şi Legea cu privire la energetică, în redacţie nouă, este oportună efectuarea de modificări în Legea nr. 92 din 29.05.2014.

În contextul celor expuse, *din considerentul că modificările și completările supra Legii cu privire la energetică nr. 1525 din 19.02.1998 sunt numeroase, textul Legii în vigoare fiind modificat practic în totalitate, se propune spre examinare și avizare proiectul Legii cu privire la energetică în redacție nouă.*

*Așadar*, Ministerul Economiei consideră necesară aprobarea proiectului Hotărîrii de Guvern referitor la aprobarea Legii cu privire la energetică (în redacție nouă) şi a *proiectului Hotărîrii Guvernului Republicii Moldova privind aprobarea proiectului Legii pentru modificarea şi completarea unor acte legislative*, pentru a asigura implementarea în mod transparent şi eficace a legislaţiei comunitare ce reglementează sectoarele energeticii, dar şi pentru a exclude eventualul conflict dintre prevederile Legii cu privire la energetică şi legile speciale în domeniu.

**Viceministru Valeriu TRIBOI**